b'\n_START_ARTICLE_\nTay-Sachsova bolezen\n_START_SECTION_\nVzrok za nastanek\n_START_PARAGRAPH_\nTay-Sachsova bolezen je avtosomna recesivna dedna bolezen, kar pomeni, da sta oba star\xc5\xa1a nosilca in je verjetnost, da bosta dobila prizadetega otroka, 25-odstotna (ob vsaki nose\xc4\x8dnosti). Prizadeti otrok dobi mutirano kopijo gena od obeh star\xc5\xa1ev. Do mutacije pride na genu HEXA na avtosomu 15, ki kodira alfa-podenoto beta-N-acetilheksoaminidaze A, ki je lizosomni encim. Do leta 2000 je bilo odkritih \xc5\xbee ve\xc4\x8d kot 100 razli\xc4\x8dnih mutacij na genu HEXA (to\xc4\x8dkaste insercije, delecije in nekateri bolj kompleksni vzorci). Vsaka od teh mutacij prizadane beljakovinski produkt gena in v\xc4\x8dasih hudo okvari njegovo funkcijo.\n_START_SECTION_\nPatofiziologija\n_START_PARAGRAPH_\nDo Tay-Sachsove bolezni pride zaradi pomanjljive aktivnosti encima heksoaminidaze A, ki je vitalni hidroliti\xc4\x8dni encim, ki se nahaja v lizosomih in razgrajuje glikolipide. Ko heksoaminidaza A ve\xc4\x8d ne deluje pravilno, se lipidi za\xc4\x8dnejo nabirati v mo\xc5\xbeganih in motijo normalne biolo\xc5\xa1ke procese. Heksoaminidaza A specifi\xc4\x8dno razgrajuje derivate ma\xc5\xa1\xc4\x8dobnih kislin, imenovane gangliozidi. Ti nastajajo in se razgrajujejo z veliko hitrostjo v zgodnjih fazah \xc5\xbeivljenja med razvojem mo\xc5\xbeganov. Bolnike in nosilce Tay-Sachsove bolezni lahko diagnosticiramo z enostavnim krvnim testom, ki meri aktivnost heksoaminidaze A._NEWLINE_Za hidrolizo gangliozida GM2 so potrebni trije proteini. Dva od teh sta podenoti heksoaminidaze A, tretji pa je majhen transportni protein, ki prena\xc5\xa1a glikolipide (GM2-aktivatorski protein (GM2A)), ki deluje kot kofaktor za heksoaminidazo A, specifi\xc4\x8den za dolo\xc4\x8den substrat. Pomanjkljivost v enem od teh proteinov privede do akumulacije gangliozidov, prvenstveno v nevronskih lizosomih. Tay-Sachsova bolezen nastane (podobno kot AB-varianta GM2-gangliozidoze in Sandhoffova bolezen) zaradi podedovane mutacije od obeh star\xc5\xa1ev, ki deaktivira ali prepre\xc4\x8di proces hidrolize. Ve\xc4\x8dina mutacij ne prizadane neposredno funkcionalne elemente encima (aktivno mesto), temve\xc4\x8d povzro\xc4\x8di nepravilno zvijanje le-tega ali onemogo\xc4\x8di intracelularni transport.'